ประกาศคณะกรรมการประมงประจำจังหวัดอุบลราชธานี เรื่อง กำหนดเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม ประเภท การเพาะเลี้ยงสัตว์น้ำในกระชัง พ.ศ. 2560 
ประกาศคณะกรรมการประมงประจำจังหวัดอุบลราชธานี
ประกาศคณะกรรมการประมงประจำจังหวัดอุบลราชธานี
เรื่อง
กำหนดเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม
ประเภท
การเพาะเลี้ยงสัตว์น้ำในกระชัง
พ.ศ. ๒๕๖๐
 

โดยที่กฎกระทรวงกำหนดกิจการการเพาะเลี้ยงสัตว์น้ำให้เป็นกิจการการเพาะเลี้ยงสัตว์น้ำควบคุม
พ.ศ. ๒๕๕๙ ออกตามความในมาตรา ๖ วรรคหนึ่ง และมาตรา ๗๖ แห่งพระราชกำหนดการประมง พ.ศ.
๒๕๕๘ กำหนดให้การเพาะเลี้ยงสัตว์น้ำในกระชังเป็นกิจการการเพาะเลี้ยงสัตว์น้ำควบคุม
และความในมาตรา ๗๗
แห่งพระราชกำหนดดังกล่าวบัญญัติห้ามมิให้ผู้ใดประกอบกิจการการเพาะเลี้ยงสัตว์น้ำควบคุมนอกเขตพื้นที่ที่คณะกรรมการประมงประจำจังหวัดประกาศกำหนดให้เป็นเขตเพาะเลี้ยงสัตว์น้ำ

อาศัยอำนาจตามความในมาตรา
๒๘ วรรคหนึ่ง (๓) แห่งพระราชกำหนดการประมง พ.ศ. ๒๕๕๘ คณะกรรมการประมงประจำจังหวัดอุบลราชธานีออกประกาศไว้
ดังต่อไปนี้

ข้อ
๑ ให้พื้นที่จังหวัดอุบลราชธานี
เป็นเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม
ประเภท การเพาะเลี้ยงสัตว์น้ำในกระชังในพื้นที่ที่เป็นแหล่งน้ำเปิดหรือน้ำไหล
ลำน้ำสายหลัก ลำน้ำสาขา แต่ต้องปฏิบัติให้เป็นไปตามหลักเกณฑ์ เงื่อนไขตามกฎกระทรวง
ประกาศ ระเบียบของกรมประมง กระทรวงเกษตรและสหกรณ์ หรือหน่วยงานอื่นที่เกี่ยวข้อง
สำหรับแหล่งน้ำปิด เช่น เขื่อน อ่างเก็บน้ำ ฝายน้ำล้น ซึ่งมีหน่วยงานรับผิดชอบดูแล
เช่น กรมชลประทาน องค์กรปกครองส่วนท้องถิ่น
ต้องได้รับอนุญาตหรือยินยอมจากหน่วยงานที่รับผิดชอบดูแลเสียก่อน

ข้อ
๒[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๙
กันยายน พ.ศ. ๒๕๖๐
สมศักดิ์ จังตระกุล
ผู้ว่าราชการจังหวัดอุบลราชธานี
ประธานกรรมการประมงประจำจังหวัดอุบลราชธานี






พิมพ์มาดา/ภวรรณตรี/จัดทำ
๘ พฤศจิกายน
๒๕๖๐

วิชพงษ์/ตรวจ
๒๐ พฤศจิกายน
๒๕๖๐







[๑] ราชกิจจานุเบกษา
เล่ม ๑๓๔/ตอนพิเศษ ๒๖๐ ง/หน้า ๓๑/๒๔ ตุลาคม ๒๕๖๐